Puolustusministeri ei itse tekisi Matti Putkosen tavoin mustaa listaa, mutta ei ymmärrä median aiheuttamaa kuohuntaa. Niinistö ei ymmärrä "kohusta toiseen" kulkemista ja arvostelee mediaa aiheettomilla asioilla pelottelemisesta.

Puolustusministeri Jussi Niinistö (ps.) harmittelee jatkuvia politiikan mediakohuja.

Ylen Ykkösaamussa vierailleen Niinistön mukaan perussuomalaiset ovat aiheettomasti leimattujen joukossa. Matti Putkosen laatimasta henkilölistasta noussutta kohua hän harmittelee, mutta sanoo tapauksen olevan Putkosen omalla vastuulla.

– Itse en olisi ehkä tällaisia listoja olisi lähtenyt laatimaan. Putkonen kantaa asiasta itse vastuun, hän ei konsultoinut puolueenjohtoa, mutta ovea tuskin näytetään. Luulen että hän ei tavoitellut tällaista huomiota, tarkoitus oli varmaankin herättää keskustelua. Tässä hän ei onnistunut, Niinistö sanoo.

Myöskään viime päivien otsikot puolustusministeriön kansliapäällikön nimityksestä eivät saa Niinistön ymmärrystä. Valtiovarainministeri Alexander Stubbin (kok.) pyyntö jättää nimityspaperi niin sanotusti pöydälle on hänen mielestään normaalia valtioneuvoston toimintaa.

– En ymmärrä, miten tällaisesta asiasta saa kohun, määräaikaisen viran päättymisestä ja toisen valitsemisesta siihen.

– Lisäaika papereihin tutustumiseksi on Stubbin ja kokoomuksen oikeus. Uskon, että he papereihin tutustuttuaan ymmärtävät asian.

Aiemmin kesällä mediassa pyöritetty lausunto Ahvenanmaan puolustamisesta on Niinistön mukaan median aikaansaama. Motiivi asian esille ottamiseen oli hänen mukaansa "vastaus toimittajan kysymykseen".

Tasavallan presidentti Sauli Niinistö ilmoitti puolustusministerin lausahduksen jälkeen, että turvallisuuspoliittista tilannetta huolestuttavampaa on hänen mielestään sodan uhkakuvilla maalailu. Puolustusministeri Niinistö on presidentin kanssa samaa mieltä.

– Koen, että presidentti on aivan oikeassa. Media on vastuuttomalla tavalla pelotellut, etenkin iltapäivälehdistö osoittelee itänaapurin suuntaan.